હાલના તબક્કે આપણે આપણી આસપાસ ભારે નાણાકીય રીતે અસ્થિર પરિસ્થિતિનો સામનો કરી રહ્યા છીએ. ભારતમાં જ નહીં, પણ વૈશ્વિક સ્તરે નાણાકીય બજારની હાલત અસંતુલિત છે. આપણા દેશમાં ૯ ટકા જેટલો ઊંચો ફુગાવાનો દર નોંધવામાં આવ્યો છે. રિઝર્વ બૅન્ક ઑફ ઇન્ડિયા (આરબીઆઇ)એ છેલ્લાં બે વર્ષમાં મહત્વના વ્યાજના દરોમાં સતત ૧૩ વખત વધારો કર્યો છે. તાજેતરમાં ૨૫ ઑક્ટોબરે આરબીઆઇએ ફરી વ્યાજના દરમાં ૨૫ પૉઇન્ટનો વધારો કર્યો છે. આ વ્યાજના વધેલા દરના કારણે વિકાસમાં અવરોધ ઊભો થઈ રહ્યો છે જેને કારણે દેશની આર્થિક સ્થિતિ કથળી શકે છે. નિષ્ણાતોને લાગે છે કે આ વ્યાજના દર એની ટોચ પર પહોંચી ગયા છે. એ થોડો વખત સ્થિર રહેશે અને પછી એમાં ઘટાડો થવાની શરૂઆત થઈ જશે. આરબીઆઇએ પણ વધી રહેલા વ્યાજના દરમાં સ્થિરતા આવશે એવી હિન્ટ આપી છે. જો વ્યાજના દરમાં ઘટાડો થશે તો એવી પરિસ્થિતિમાં ડેટ ફન્ડ્સ ૧૪થી ૧૫ ટકા જેટલું ઊંચું વળતર આપે એવી શક્યતા થશે. ડેટ ઉત્પાદનમાં ઇક્વિટી જેવું વળતર મળે એનાથી સારી પરિસ્થિતિ શું હોઈ શકે? વ્યક્તિએ આ પરિસ્થિતિનો ફાયદો ઉઠાવીને ડેટ મ્યુચ્યુઅલ ફન્ડમાં શક્ય એટલું રોકાણ કરવું જોઈએ.